Document ID: 32003R1878

Κανονισμός (ΕΚ) αριθ. 1878/2003 της Επιτροπής
της 24ης Οκτωβρίου 2003
σχετικά με την έναρξη δημοπρασίας για τον καθορισμό της επιδότησης για την αποστολή αποφλοιωμένου μακρόκοκκου ρυζιού B με προορισμό τη νήσο Ρεϋνιόν
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΚ) αριθ. 3072/95 του Συμβουλίου, της 22ας Δεκεμβρίου 1995, για την κοινή οργάνωση αγοράς ρυζιού(1), όπως τροποποιήθηκε τελευταία από τον κανονισμό (ΕΚ) αριθ. 411/2002 της Επιτροπής(2), και ιδίως το άρθρο 10 παράγραφος 1,
Εκτιμώντας τα ακόλουθα:
(1) Ο κανονισμός (ΕΟΚ) αριθ. 2692/89 της Επιτροπής(3), όπως τροποποιήθηκε από τον κανονισμό (ΕΚ) αριθ. 1453/1999(4), καθόρισε τις λεπτομέρειες εφαρμογής για τις αποστολές ρυζιού στη Ρεϋνιόν.
(2) Από την εξέταση της κατάστασης εφοδιασμού της νήσου Ρεϋνιόν διαπιστώθηκε έλλειψη διαθέσιμων ποσοτήτων ρυζιού. Λαμβάνοντας υπόψη τις διαθέσιμες ποσότητες ρυζιού στην κοινοτική αγορά, θα πρέπει να καταστεί δυνατός ο εφοδιασμός της νήσου Ρεϋνιόν από την αγορά της Κοινότητας. Η ιδιαίτερη κατάσταση της αγοράς ρυζιού καθιστά απαραίτητο τον ποσοτικό περιορισμό των ποσοτήτων που πρόκειται να αποσταλούν και, κατά συνέπεια, τον καθορισμό του ποσού της επιδότησης με δημοπρασία.
(3) Κατ' εφαρμογή του άρθρου 14 του κανονισμού (ΕΚ) αριθ. 2808/98 της Επιτροπής, της 22ας Δεκεμβρίου 1998, περί λεπτομερειών εφαρμογής του γεωργονομισματικού καθεστώτος του ευρώ στον γεωργικό τομέα(5), όπως τροποποιήθηκε τελευταία από τον κανονισμό (ΕΚ) αριθ. 816/2003(6), τα ποσά των προσφορών που υποβάλλονται στο πλαίσιο διαγωνισμού που οργανώθηκε δυνάμει νομικής πράξης που αφορά την κοινή γεωργική πολιτική πρέπει να εκφράζονται σε ευρώ. Το άρθρο 5 παράγραφος 1 του ίδιου κανονισμού ορίζει ότι, στην περίπτωση αυτή, η γενεσιουργός αιτία της γεωργικής ισοτιμίας είναι η τελευταία ημέρα υποβολής των προσφορών. Οι παράγραφοι 3 και 4 του προαναφερθέντος άρθρου καθορίζουν τη γενεσιουργό αιτία για τις προκαταβολές και τις εγγυήσεις.
(4) Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής διαχείρισης σιτηρών,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
1. Διενεργείται δημοπρασία της επιδότησης για την αποστολή αποφλοιωμένου μακρόκοκκου ρυζιού B του κωδικού ΣΟ 1006 20 98 που αναφέρεται στο άρθρο 10 παράγραφος 1 του κανονισμού (ΕΚ) αριθ. 3072/95 για τη νήσο Ρεϋνιόν.
2. Η δημοπρασία που αναφέρεται στην παράγραφο 1 θα διαρκέσει μέχρι τις 17 Ιουνίου 2004. Κατά τη διάρκειά της, πραγματοποιούνται περιοδικές δημοπρασίες για τις οποίες οι ημερομηνίες κατάθεσης των προσφορών καθορίζονται στην προκήρυξη της δημοπρασίας.
3. Η δημοπρασία λαμβάνει χώρα σύμφωνα με τις διατάξεις του κανονισμού (ΕΟΚ) αριθ. 2692/89 και τις διατάξεις που ακολουθούν.
Άρθρο 2
Μια προσφορά γίνεται αποδεκτή μόνο αν έχει αντικείμενο για εξαγωγή ποσότητα 50 τόνων κατ' ελάχιστο όριο και 3000 τόνων κατ' ανώτατο όριο.
Άρθρο 3
Η εγγύηση που αναφέρεται στο άρθρο 7 παράγραφος 3 στοιχείο α) του κανονισμού (ΕΟΚ) αριθ. 2692/89 ανέρχεται σε 30 ευρώ ανά τόνο.
Άρθρο 4
Τα έγγραφα για την επιδότηση που εκδόθηκαν στο πλαίσιο της παρούσας δημοπρασίας θεωρούνται ως προς τον καθορισμό της διάρκεια ισχύος τους, ότι εκδόθηκαν την τελευταία ημέρα της προθεσμίας υποβολής των προσφορών.
Άρθρο 5
Οι προσφορές που έχουν κατατεθεί πρέπει να περιέλθουν διαμέσου των κρατών μελών στην Επιτροπή το αργότερο μιάμιση ώρα μετά τη λήξη της προθεσμίας για την κατάθεση των προσφορών, όπως προβλέπεται στην προκήρυξη δημοπρασίας. Πρέπει να διαβιβασθούν σύμφωνα με το σχήμα του παραρτήματος.
Σε περίπτωση μη ύπαρξης προσφορών, τα κράτη μέλη ενημερώνουν σχετικά την Επιτροπή εντός της ίδιας προθεσμίας που αναφέρεται στο προηγούμενο εδάφιο.
Άρθρο 6
Οι ώρες που καθορίζονται για την κατάθεση των προσφορών είναι ώρες Βελγίου.
Άρθρο 7
1. Βάσει των προσφορών που έχουν υποβληθεί, η Επιτροπή αποφασίζει, σύμφωνα με τη διαδικασία που προβλέπεται στο άρθρο 22 του κανονισμού (ΕΚ) αριθ. 3072/95:
- είτε τον καθορισμό της μέγιστης επιδότησης,
- είτε τη μη συνέχιση της δημοπρασίας.
2. Εφόσον καθοριστεί η μέγιστη επιδότηση, η κατακύρωση της δημοπρασίας γίνεται υπέρ εκείνου ή εκείνων από τους καταθέτες των οποίων η προσφορά ανέρχεται στο επίπεδο της μέγιστης επιδότησης ή σε κατώτερο επίπεδο.
Άρθρο 8
Η προθεσμία υποβολής των προσφορών για την πρώτη περιοδική δημοπρασία λήγει στις 6 Νοεμβρίου 2003, στις 10.00.
Ως τελευταία ημερομηνία κατά την οποία μπορούν να υποβληθούν οι προσφορές ορίζεται η 17η Ιουνίου 2004.
Άρθρο 9
Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 24 Οκτωβρίου 2003.

Labels: 3
18
17